钦定古今图书集成/历象汇编/岁功典/第050卷 > 怡斋 前人
## 钦定古今图书集成/历象汇编/岁功典/第050卷 > 怡斋 前人

东湖仲夏草树荒，屋古无人亭午凉。萱房微呀不见
日，笋箨自解时吹香。野藤蟠屈入窗罅，湿菌扶疏生
屋梁。跨沟数椽最幽翳，涨水及槛雨败墙。静涵青𬞟
舞藻荇，闲立白鹭浮鸳鸯。芙蕖虽瘦亦弥漫，照眼翠
盖遮红妆。水纹珍蕈欲卷却，团团素扇懒复将。天风
忽送塔铃语，唤觉清梦游潇湘。